Man (57) op KZN-plaas vermoorFoto: Pexels ŉ 57-jarige man is Saterdag omstreeks 08:00 op ŉ plaas in Vryheid in KwaZulu-Natal doodgesteek. Kapt. Nqobile Gwala, woordvoerder van die polisie, het aan Maroela Media gesê die man is deur twee onbekende aanvallers op die plaas Eensgevonden genader waarna hulle hom met ŉ skerp voorwerp gesteek het. “Hy is op die toneel dood.” Volgens Gwala het die verdagtes die man se vrou, die oomblik toe sy by die plaas aankom, in haar kar ingedwing en geld begin eis. “Hulle het met haar na ŉ kitsbank gery waar sy gedwing is om vir hulle geld te trek.” Volgens Gwala het die gemeenskap gehelp en een verdagte is vasgetrek. “Die tweede verdagte is vanoggend [Sondag] deur die Vryheid-polisie vasgetrek. Albei is glo in hul 20’s.” Volgens Ian Cameron, hoof van gemeenskapsveiligheid by AfriForum, is die man vanaf omstreeks 08:00 gemartel. “Toe sy vrou ongeveer ses ure daarna daar aankom en hulle haar inwag, het sy nog nie geweet haar man is dood nie.” ŉ Saak van moord en ontvoering word ondersoek. Die verdagtes sal binnekort in die Vryheid-landdroshof verskyn.